董逃行
作者：陸游
朝代：宋

paragraphs: 漢末盜賊如牛毛，千戈萬槊更相鏖。
兩都宫殿摩雲高，坐見霜露生蓬蒿。
渠魁赫赫起臨洮，僵屍自照臍中膏。
危難繼作如崩濤，王朝荒穢誰復薅。
逾城散走墜空壕，扶老將幼山中號。
昔者群枉根株牢，衆憤不能損秋毫。
誰知此亂亦不遭，名雖放斥實遁逃。
平民踣死聲嗸嗸，今兹受禍乃我曹。